Bruselj, 20.4.2005

KOM(2005) 155 končno

2005/0061 (CNS)

Predlog

UREDBA SVETA

o spremembi Uredbe (ES) št. 1467/97 o pospešitvi in razjasnitvi izvajanja postopka v zvezi s čezmernim primanjkljajem

(predložena s strani Komisije)

OBRAZLOŽITVENI MEMORANDUM

1. Dne 17. junija 1997 je Evropski svet na zasedanju v Amsterdamu dosegel dogovor o Paktu za stabilnost in rast v skladu z načeli in postopki Pogodbe. Vendar je Evropski svet junija 2004 opozoril na potrebo po vztrajanju pri večji preglednosti in nacionalni odgovornosti do evropskega fiskalnega okvira ter po boljšem izvajanju njegovih pravil in določb. Dne 3. septembra 2004 je Komisija izdala Sporočilo „Krepitev gospodarskega upravljanja in pojasnitev izvajanja Pakta za stabilnost in rast“, v katerem je zagotovila smernice za prihodnjo strukturo Pakta za stabilnost in rast ter svetovala, da se okrepijo njegovi gospodarski temelji in se s tem utrdita njegova verodostojnost in izvajanje.

Na podlagi Sporočila Komisije sta Svet in Komisija začela s pogovori za dosego soglasja glede prenove Pakta za stabilnost in rast. Dne 20. marca 2005 je Svet sprejel Poročilo „Izboljšati izvajanje Pakta za stabilnost in rast“. V tem poročilu je Svet upošteval krepitev upravljanja in nacionalne odgovornosti do fiskalnega okvira, okrepitev gospodarskih temeljev in učinkovitosti Pakta tako s preventivnega kot s korektivnega vidika, zagotovitev dolgoročne vzdržnosti javnih financ, spodbujanje rasti in izogibanje nalaganju prevelikih bremen prihodnjim generacijam.

Dne 22. in 23. marca 2005 je Evropski svet potrdil to poročilo z ugotovitvijo, da poročilo pomeni posodobitev in dopolnitev Pakta za stabilnost in rast, ki ga sestavljajo Uredba Sveta (ES) št. 1466/97, Uredba Sveta (ES) št. 1467/97 in Resolucija Evropskega sveta o Paktu za stabilnost in rast z dne 7. julija 1997.

V sklepih, ki so izšli s sestankov predsedstva 22. in 23. marca 2005, je Evropski svet pozval Komisijo, da pripravi predloge za spremembo Uredb sveta v skladu s Poročilom Sveta.

2. Komisija je upoštevala preferencialno stališče Sveta, da bi bile spremembe obstoječih uredb čim bolj omejene. Pravne spremembe so bile uvedene samo tam, kjer je bilo nujno potrebno za zagotavljanje popolnega izvajanja dogovora, ki ga je potrdil Evropski svet. Predlogi sprememb Uredbe (ES) št. 1467/97 uvajajo štiri spremembe, ki jih je izrecno zahtevalo poročilo Sveta, zlasti glede opredelitve „resnega gospodarskega upada“, opredelitve vloge „drugih pomembnih dejavnikov“, podaljšanja rokov za ukrepanje v okviru postopka v zvezi s čezmernim primanjkljajem in omogočanja ponovitve stopenj v postopku, zlasti priporočil iz člena 104(7) in pozivov iz člena 104(9). Poleg teh sprememb so nekatere spremembe Uredbe (ES) št. 1467/97 predvsem tehnične narave uvedene zato, da bi se zagotovila skladnost s poročilom Sveta in da bi se olajšalo izvajanje postopka v zvezi s čezmernim primanjkljajem.

Namesto datumov poročanja, ki jih določa Uredba (ES) št. 3605/93, se mora zlasti določiti rok za odločbo Sveta, ali obstaja čezmerni primanjkljaj v skladu s členom 104(6), pri čemer se upošteva sprejetje poročila v skladu s členom 104(3) s strani Komisije. To bi zadevalo primere, v katerih Komisija (Eurostat) ni potrdila proračunskih podatkov kmalu po datumih poročanja, ki jih določa Uredba Sveta (ES) št. 3605/93. Razlog za to je tudi dejstvo, da bi lahko pri pripravi svojih poročil po členu 104(3) Komisija potrebovala več časa, da ustrezno oceni vpliv „drugih pomembnih dejavnikov“, navedenih v členu 104(3) Pogodbe.

Poleg tega je treba s spremembo Uredbe (ES) št. 1467/97 spremeniti opredelitev skupnega roka največ 10 mesecev od datumov poročanja, določenih v členu 4(2) in (3) Uredbe (ES) št. 3605/93, do sprejetja odločitve o uvedbi sankcij, zato da se na vseh stopnjah postopka uskladi s spremenjenimi roki in možnostjo izdaje revidiranih priporočil iz člena 104(7) ali pozivov iz člena 104(9).

3. Nekatere spremembe, o katerih se je dogovoril Evropski svet, ne zahtevajo sprememb Uredbe (ES) št. 1467/97. Komisija bo izdelala kodeks ravnanja, ki bo določal, kako se bodo te spremembe izvajale. Kodeks bo zlasti določal, kako bosta Komisija in Svet pri vseh proračunskih ocenah v okviru postopka v zvezi s čezmernim primanjkljajem primerno upoštevala izvajanje pokojninskih reform v skladu z delom 3.4. navedenega poročila Sveta.

2005/0061 (CNS)

Predlog

UREDBA SVETA

o spremembi Uredbe (ES) št. 1467/97 o pospešitvi in razjasnitvi izvajanja postopka v zvezi s čezmernim primanjkljajem

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti drugega pododstavka člena 104(14) Pogodbe,

ob upoštevanju predloga Komisije[1],

ob upoštevanju mnenja Evropskega parlamenta[2],

ob upoštevanju mnenja Evropske centralne banke[3],

ob upoštevanju naslednjega:

(1) Pakt za stabilnost in rast so prvotno sestavljale Uredba Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik[4], Uredba Sveta (ES) št. 1467/97 o pospešitvi in razjasnitvi izvajanja postopka v zvezi s čezmernim primanjkljajem[5] in Resolucija z dne 17. junija 1997 o Paktu za stabilnost in rast[6]. Pakt za stabilnost in rast se je izkazal kot uporabno sidrišče za proračunske primanjkljaje in s tem prispeval k visoki stopnji makroekonomske rasti z nizko inflacijo in nizkimi obrestnimi merami, kar je nujno za ustvarjanje trajnostne rasti in delovnih mest.

(2) Dne 20. marca 2005 je Svet sprejel Poročilo z naslovom „Izboljšati izvajanje Pakta za stabilnost in rast“, ki ima namen krepiti upravljanje in nacionalno odgovornost do fiskalnega okvira z utrditvijo gospodarskih temeljev in učinkovitosti Pakta tako s preventivnega kot s korektivnega vidika, zagotavljati dolgoročno vzdržnost javnih financ, spodbujati rast in izogniti se nalaganju prevelikih bremen prihodnjim generacijam. Poročilo je potrdil Evropski svet v sklepih z dne 23. marca 2005[7] z ugotovitvijo, da poročilo posodablja in dopolnjuje Pakt za stabilnost in rast.

(3) Pakt za stabilnost in rast je treba utrditi ter pojasniti njegovo izvajanje, da bi se izboljšala koordinacija in spremljanje gospodarskih politik. Pri tem je treba primerno upoštevati spreminjajoče se razmere, zlasti večjo gospodarsko heterogenost v Skupnosti s 25 državami članicami in možnost demografskih sprememb.

(4) Uredbo (ES) št. 1467/97 je potrebno spremeniti, da se omogoči celovita uporaba dogovorjenega izboljšanja izvajanja Pakta za stabilnost in rast.

(5) Pojem izjemnega presežka nad referenčno vrednostjo, kadar je posledica resnega gospodarskega upada, je treba revidirati. Pri tem je treba primerno upoštevati večjo gospodarsko heterogenost v Evropski uniji.

(6) Pojasniti je treba opredelitev in področje uporabe vseh drugih pomembnih dejavnikov, ki se morajo upoštevati. Poročilo Komisije mora primerno odražati razvoj srednjeročnega gospodarskega stanja (zlasti gospodarsko rast, veljavne ciklične razmere, izvajanje politik v okviru Lizbonske agende in politik v podporo raziskovanju in razvoju ter inovativnosti) in srednjeročnega proračunskega stanja (zlasti prizadevanja za fiskalno konsolidacijo v „ugodnih obdobjih“, vzdržnost javnega dolga, javne naložbe in splošno kakovost javnih financ). Poleg tega je treba primerno upoštevati vse druge dejavnike, ki so po mnenju zadevne države članice pomembni za izčrpno kvalitativno oceno presežka čez referenčno vrednost. V tem okviru se bodo posebno upoštevala proračunska prizadevanja, da se prispevki k spodbujanju mednarodne solidarnosti povečajo ali ohranijo na visoki ravni in da se dosežejo cilji evropskih politik, zlasti združitev Evrope, če ima to škodljiv učinek na rast in proračunsko breme države članice.

(7) Namesto datumov poročanja, določenih v členu 4(2) in (3) Uredbe Sveta št. 3605/93 z dne 22. novembra 1993 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti[8], se mora določiti rok za odločbo Sveta, ali obstaja čezmerni primanjkljaj v skladu s členom 104(6), pri čemer se upošteva sprejetje poročila v skladu s členom 104(3) s strani Komisije. To bi zadevalo primere, v katerih Komisija (Eurostat) ni potrdila proračunskih statističnih podatkov kmalu po datumih poročanja, ki jih določa Uredba (ES) št. 3605/93. To bi tudi omogočilo Komisiji, da ima več časa za pripravo svojih poročil po členu 104(3) in tako ustrezno oceni vpliv „drugih pomembnih dejavnikov“, navedenih v členu 104(3) Pogodbe.

(8) Postopkovni roki za odločbe Sveta v postopku v zvezi s čezmernim primanjkljajem so prekratki in jih je treba podaljšati.

(9) Da bi se zagotovilo takojšnje zmanjšanje čezmernih primanjkljajev, je nujno, da države članice v stanju čezmernega primanjkljaja učinkovito ukrepajo in vsako leto dosežejo minimalno izboljšanje v svojem ciklično prilagojenem proračunskem stanju ob neupoštevanju enkratnih in začasnih ukrepov.

(10) Treba je podaljšati skrajni rok, v katerem morajo države članice sprejeti učinkovite ukrepe, da se omogočita boljša razporeditev ukrepov po nacionalnih proračunskih postopkih in izdelava bolj razčlenjenih paketov ukrepov.

(11) Če je zadevna država sprejela učinkovite ukrepe kot odgovor na priporočilo po členu 104(7) ali na poziv po členu 104(9) in so nepričakovani nenaklonjeni gospodarski dogodki z večjimi neugodnimi posledicami na javne finance preprečili zmanjšanje čezmernega primanjkljaja v roku, ki ga je določil Svet, lahko Svet izda revidirano priporočilo po členu 104(7) ali revidiran poziv po členu 104(9).

(12) Sedanji skupni rok največ 10 mesecev od datumov poročanja, določenih v členu 4(2) in (3) Uredbe Sveta (ES) št. 3605/93, do sprejetja odločitev o uvedbi sankcij bi bil v neskladju s spremenjenimi roki na vsaki stopnji postopka in z možnostjo, da se izdajo revidirana priporočila po členu 104(7) ali revidirani pozivi po členu 104(9). Skupni skrajni rok je zato treba prilagoditi v skladu s temi spremembami.

(13) Določbe, ki se uporabljajo za izvajanje postopka v zvezi s čezmernim primanjkljajem v primeru Združenega kraljestva, opredeljene v Prilogi k Uredbi (ES) št. 1467/97, je treba prav tako spremeniti, da bodo odražale te spremembe.

(14) Uredbo (ES) št. 1466/97 je zato treba ustrezno spremeniti –

SPREJEL NASLEDNJO UREDBO:

Člen 1

Uredba (ES) št. 1467/97 se spremeni na naslednji način:

1. V členu 2 se odstavka 2 in 3 nadomestita z naslednjimi:

„2. Komisija in Svet pri oceni in odločanju o obstoju čezmernega primanjkljaja v skladu s členom 104(3–6) Pogodbe lahko štejeta presežek nad referenčno vrednostjo, ki izhaja iz resnega gospodarskega upada, za izrednega v smislu druge alinee člena 104(2)(a), če presežek nad referenčno vrednostjo izhaja iz negativne stopnje rasti ali akumuliranega upada proizvodnje med daljšim obdobjem zelo nizke rasti glede na potencialno rast.

3. Komisija mora pri pripravi poročila po členu 104(3) upoštevati vse druge pomembne dejavnike. Zlasti mora poročilo primerno odražati srednjeročni razvoj ekonomskega in proračunskega stanja. Komisija mora tudi ustrezno upoštevati dejavnike, ki jih je država članica predstavila javno in Komisiji v enem mesecu od datumov poročanja, določenih v členu 4(2) in (3) Uredbe (ES) št. 3605/93.

4. Komisija mora pri proučevanju, ali obstaja čezmerni primanjkljaj ali se bo ta lahko pojavil zaradi neizpolnjevanja merila, navedenega v členu 104(2)(a), in Svet mora pri odločanju o obstaju čezmernega primanjkljaja upoštevati pomembne dejavnike, navedene v odstavku 3, samo če ostaja proračunski primanjkljaj blizu referenčne vrednosti in je njegov presežek nad referenčno vrednostjo začasne narave.

5. Če je Svet na podlagi člena 104(6) odločil, da v državi članici obstaja čezmerni primanjkljaj, Komisija in Svet upoštevata pomembne dejavnike, navedene v odstavku 3 v naslednjih stopnjah postopka člena 104. Ti pomembni dejavniki se ne upoštevajo v primerih iz členov 3(5) in 5(2) te uredbe ali pri odločitvi Sveta po členu 104(12) o ukinitvi nekaterih ali vseh njegovih odločitev po odstavkih 6 do 9 in 11 člena 104.“

2. Člen 3 se spremeni na naslednji način:

(a) odstavek 3 se nadomesti z naslednjim:

„3. Svet odloči o obstoju čezmernega primanjkljaja v skladu s členom 104(6) v dveh mesecih od sprejetja poročila v skladu s členom 104(3) s strani Komisije. Kadar odloči, da čezmerni primanjkljaj obstaja, Svet sočasno v skladu s členom 104(7) na zadevno državo članico naslovi priporočila.“

(b) odstavek 4 se nadomesti z naslednjima:

„4. V priporočilu Sveta, izdelanem v skladu s členom 104(7), se zadevni državi članici določi rok največ šestih mesecev za sprejetje učinkovitih ukrepov. V priporočilu se določi tudi skrajni rok za zmanjšanje čezmernega primanjkljaja, ki se mora doseči v letu, ki sledi letu ugotovitve obstoja čezmernega primanjkljaja, razen v posebnih okoliščinah. V priporočilu mora Svet zahtevati, da država članica doseže minimalno letno izboljšanje v ciklično prilagojenem stanju ob neupoštevanju enkratnih in začasnih ukrepov, da se zagotovi zmanjšanje čezmernega primanjkljaja v roku iz priporočila.

5. Če je zadevna država članica sprejela učinkovite ukrepe v odgovor na priporočilo po členu 104(7) in se po sprejetju priporočila pripetijo nepričakovani nenaklonjeni gospodarski dogodki z večjimi neugodnimi posledicami na javne finance, lahko Svet na priporočilo Komisije odloči, da sprejme revidirano priporočilo po členu 104(7). To revidirano priporočilo lahko opazno podaljša rok za zmanjšanje čezmernega primanjkljaja za eno leto. Svet mora zlasti proučiti, ali je zadevna članica sprejela učinkovite ukrepe, da bi dosegla minimalno letno izboljšanje v ciklično prilagojenem proračunskem stanju ob neupoštevanju enkratnih in drugih začasnih ukrepov. Svet oceni, ali obstajajo nepričakovani gospodarski dogodki z večjimi neugodnimi posledicami na javne finance glede na gospodarske napovedi iz priporočila.“

3. Člen 5 se nadomesti z naslednjim:

„Člen 5

1. Sklep Sveta o pozivu zadevne sodelujoče države članice, naj sprejme ukrepe za zmanjšanje primanjkljaja v skladu s členom 104(9), se sprejme v dveh mesecih od ugotovitve Sveta, da v skladu s členom 104(8) učinkoviti ukrepi niso bili sprejeti. V pozivu Svet zahteva, da država članica doseže minimalno letno izboljšanje v ciklično prilagojenem stanju ob neupoštevanju enkratnih in začasnih ukrepov, da se zagotovi zmanjšanje čezmernega primanjkljaja v roku iz poziva.

2. Če je zadevna država članica sprejela učinkovite ukrepe v odgovor na priporočilo po členu 104(7) in se po sprejetju priporočila pripetijo nepričakovani nenaklonjeni gospodarski dogodki z večjimi neugodnimi posledicami na javne finance, lahko Svet na priporočilo Komisije odloči, da sprejme revidirano priporočilo po členu 104(7). To revidirano priporočilo lahko opazno podaljša rok za zmanjšanje čezmernega primanjkljaja za eno leto. Svet mora zlasti proučiti, ali je zadevna članica sprejela učinkovite ukrepe, da bi dosegla minimalno letno izboljšanje v ciklično prilagojenem proračunskem stanju ob neupoštevanju enkratnih in drugih začasnih ukrepov. Svet oceni, ali obstajajo nepričakovani gospodarski dogodki z večjimi neugodnimi posledicami na javne finance glede na gospodarske napovedi iz poziva.“

4. V členu 6, drugi stavek, se besedi „dveh mesecih“ nadomestita z besedami „štirih mesecih“.

5. Člen 7 se nadomesti z naslednjim:

„Člen 7

Če sodelujoča država članica ne ukrepa v skladu z zaporednimi sklepi Sveta na podlagi člena 104(7) in (9), se sklep Sveta o uvedbi sankcij v skladu s členom 104(11) sprejme v štirinajstih mesecih od sprejetja poročila v skladu s členom 104(3) s strani Komisije. V primeru, da se uporabi člen 3(5) ali 5(2) te uredbe, se ustrezno spremeni rok štirinajstih mesecev. Pospešeni postopek se uporabi v primeru namerno načrtovanega primanjkljaja, glede katerega Svet odloči, da je čezmeren.“

6. Člen 9 se spremeni na naslednji način:

(a) odstavek 2 se nadomesti z naslednjim:

„2. Obdobje mirovanja postopka se ne upošteva niti v obdobju, navedenem v členu 7, niti v obdobju, navedenem v členu 6 te uredbe.“

(b) doda se naslednji odstavek 3:

„3. Po izteku obdobja, navedenega v prvem stavku člena 3(4), in po izteku obdobja, navedenega v drugem stavku člena 6 te uredbe, Komisija obvesti Svet, če šteje, da so sprejeti ukrepi, čeprav se v celoti izvajajo in so v skladu z napovedmi, videti nezadostni, da se zagotovi primeren napredek k zmanjšanju čezmernega primanjkljaja v rokih, ki jih je določil Svet. Izjava Komisije se objavi.“

7. Sklicevanja na člen 104c se v vsej uredbi nadomestijo s sklicevanji na člen 104.

8. Priloga k Uredbi (ES) št. 1467/97 se nadomesti s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropskih skupnosti .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

Priloga

Roki, ki se uporabljajo za Združeno kraljestvo

1. Z namenom zagotovitve enakega obravnavanja vseh držav članic Svet pri sprejemanju sklepov v oddelkih 2, 3 in 4 te uredbe upošteva drugačno proračunsko leto Združenega kraljestva tako, da sklepe v zvezi z Združenim kraljestvom sprejema v neki točki proračunskega leta te države, ki je podobna točki, v kateri se sprejemajo ali se bodo sprejemali sklepi v primerih drugih držav članic.

2. Določbi, opredeljeni v stolpcu I, se nadomestita z določbama iz stolpca II.

Stolpec I | Stolpec II |

„letu, ki sledi letu ugotovitve“ (člen 3(4)) | „proračunskem letu, ki sledi letu ugotovitve“ |

„prejšnjem letu“ (člen 12 (1)) | „prejšnjem proračunskem letu“ |

[1] UL C […]

[2] UL C […]

[3] UL C […]

[4] UL L 209, 2.8.1997, str. 1.

[5] UL L 209, 2.8.1997, str. 6.

[6] UL C 236, 2.8.1997, str. 1.

[7] Glej Prilogo 2 k Sklepom Evropskega sveta z dne 22–23. marca 2005.

[8] UL L 332, 31.12.1993, str. 7. Uredba, kakor je bila nazadnje spremenjena z Uredbo Komisije (ES) št. 351/2002 (UL L 55, 26.2.2002, str. 23).